AlexejDobrolubov/national_council_slovak_2010 huggingface dataset:
37. schôdza NR SR - 7.deň - A. dopoludnia
Dátum: 2014-09-18
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

20. Ja si neviem predstaviť, že by tá budova naozaj nebola. V tomto smere by som očakával od mojich priateľov zo SMER-u, keby povedali nejaké dve-tri slová v prospech tohto. Neviem si predstaviť, že by ich 1. 1. vyhodili na ulicu, to proste máme tu budov dosť - aj v Bratislave - a určite sa pri dobrej vôli rýchlo niečo nájde, aj keď tri mesiace predtým už by sa aspoň voľačo malo vedieť. Ja upozorňujem na rok '93, keď sme boli konečne samostatný štát po tisíc rokoch poroby kdekade, a keď prezident Kováč sa stal prezidentom, my sme boli jeho poradcovia na Hrade a sedeli sme v jednej miestnosti ôsmi s dvoma malými okienkami, dvaja profesori, traja doktori vied, jedna pevná linka, z ktorej väčšinou Móric telefonoval nejaké tajné správy, bol tam prof. Brilla, Schmögnerová, Križka, Hlaváč a tak ďalej. No. Vtedy za Mečiara robil Mečiar samostatnému štátu a Kováčovi, jeho prezidentovi prvému, takéto veci, tak myslím, že po dvadsiatich, či koľko rokov je odvtedy, už veľa, 21, by sme, sa toto nemalo opakovať. Ešte by som povedal, že čo sa týka Lojza, v podstate s ním, pána poslanca, vždy súhlasím, aj keď nie vždy som nadšený s jeho formuláciami, aj včera skočil na udičku už ako mnohokrát a ten pingpong pri pozemkovom fonde bol zbytočný. No ale to je iná vec. Páči sa mi veta: "Milujem ľudí, ktorí sa narodili v '89." No, tú si zapíšem do najbližšej svojej knižky, ja som mal vtedy 50 a bol to, bol to krásny čas, bolo to žúžo, proste skôr by ma zaujímalo teraz, čo za tých 25 rokov slobody sme už urobili, teraz idem v nedeľu do Prahy na pozvanie kardinála Duku na práve na túto tému, 25 rokov slobody u nás, kde sme, prečo, ako a tak ďalej, tak potom vám poreferujem, že prečo sme tam, kde sme. Ďakujem.
37. schôdza NR SR - 6.deň - B. popoludní
Dátum: 2014-09-17
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

78. Ďakujem, pán poslanec Jarjabek, plne uznávam tvoju námietku. Len ja na rozdiel možno od teba som si tých 373 strán naozaj prečítal, tak ma oči bolia, že až a ja v podstate s tou správou súhlasím a budem za ňu hlasovať. Čiže v tomto smere neviem o inej možnosti tu v parlamente sa pozhovárať na tému kultúrnosti televízie, o našej kultúre a tak ďalej. Neviem o inej možnosti, ako by bola táto možnosť dneska, keď opozícia navrhne, kto iný by to navrhoval, na začiatku každej schôdze desať, dvadsať nových bodov, o ktorom by sa malo rokovať, tak v živote ešte nič neprešlo. Čiže, samozrejme, rád by som si podebatoval o televízii, o problémoch okolo kultúry, ale neni kde, nebylo vo čem. No ja by, skôr by som čakal, že ty ako predseda pre kultúru budeš mať zásadný prejav, tak ako poslanec Číž niekedy tu zásadne povie, ale ty mlčíš, nič nepovíš. Čiže, také len ťuk, ťuk, no čo proti tomu, no dobre. Predseda ako pre kultúru, však dúfam, že najbližšie pôjdeme na nejaký poslanecký prieskum spolu a potom si to rozdáme. Dobre? Ďakujem pekne.
37. schôdza NR SR - 3.deň - B. popoludní
Dátum: 2014-09-11
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

49. Poviem, sa mi zdalo, že som až tretí, takže nejako som rýchlo skočil na prvé miesto. No ale troška vážne, troška veselo, ja Otta Brixa uznávam a bude môj kamarát, aj bol, čiže v tomto smere mu nič nezazlievam, ale je to naozaj určitý administratívny amaterizmus, štábna kultúra nulová. Paľo Rychetský, môj kolega z federálnej vlády, podpredseda vlády pre legislatívu a dlhoročný predseda Ústavného súdu Česka, možno ešte aj teraz je ním, ten mi na to povedal: "Toto je na vyhadzov." Za takúto administratívnu chybu naozaj by som niekoho vyhodil, ktorý toto nezúradoval, nevšimol si a pustil to takto. Je trápne, že sa do tohto zabŕdame, ale fakt, že to je niečo extraordinárne. A k tej téme, mňa by zaujímalo, to som dneska položil otázku pánovi tomuto, ministrovi spravodlivosti, a mi aj písomne odpovie, už sme sa dohodli, zaujíma ma, či pán Slovinský tiež žaloval štát, že nemá plat taký ako sudca Špeciálneho súdu. To by ma trocha zaujímalo. A samozrejme, tie znalosti, no, internet (e-mail, www), no, to aj môj šesťročný vnúčik vie. A teda vie rusky a pasívne anglicky, tak no, mohol by aj inak iný jazyk vedieť, keď ide na takúto vysokú funkciu, ale toto je už trošička impertinentné. Ale tú otázku, že či naozaj požiadal štát o to, aby, a svojho kamaráta sudcu, aby mu to odsúhlasil, že by mal dostať plat taký, aký má Ústavný súd, to ma dosť zaujíma. Ďakujem pekne.
37. schôdza NR SR - 3.deň - A. dopoludnia
Dátum: 2014-09-11
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

54. Pekne ďakujem. Ja by som chcel upozorniť, samozrejme, na toto, aby bol register takýchto nežiaducich osôb verejný. Je veľmi dôležité, aby to takto bolo, ale tak, ako sú mnohé iné verejné dokumenty. Na druhej strane, včera som dostal jeden prípad, ktorý si myslím, že tiež patrí do tohto. Ale to by som, dúfam, sa nejako dozvedel v odpovediach. Dnes to dám pánovi ministrovi školstva aj Vážnemu, pod ktorých to patrí. Je to europrojekt za pár miliónov a je to vlastne neplatenie faktúr, hoci základná firma dostala obrovské peniaze. Konkrétne nejaká veľmi šikovná firma, ktorá naozaj na Slovensku, v Čechách mala dobré úspechy, urobila perfektnú plynofikáciu na Žilinskej univerzite. Bolo to fakturované na 126-tisíc euro, ale už dva-tri roky nedostali ani korunu z toho. Firma to dala ďalším, ďalším, ďalším, nie tá pôvodná, ale tá sprostredkujúca, a naraz im to nechcú zaplatiť, hoci dostali na to balík peňazí zhora, a proste či aj toto je v tom Obchodnom zákonníku nejako ošetrené. Súdia sa, jeden, druhý súd, odsúvajú to, zamietajú, schvália a tak ďalej. Človek, ktorý mal 54 zamestnancov, má dneska 18. Je vo veľkom, vážnom tomto. Ja určite to dneska dám týmto ministrom. Potom dám interpeláciu s konkrétnymi menami a potom to zverejním, keď to takto, keď sa to nezmení. Ale takýchto vecí, že z eurofondov niekto dostane veľký balík a tým ďalším chudákom, ktorí na tom pracovali, už ďalší nedostanú nič, to nie je len vyplatenie miezd, ale to je kopa ďalších vecí. Toto by sa u nás nemalo stávať, najmä keď chceme plniť programové prehlásenie vlády aj týmto doplnením Obchodného zákonníka. Ďakujem.
37. schôdza NR SR - 3.deň - A. dopoludnia
Dátum: 2014-09-11
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

44. Poviem dve slová k tomu, čo povedal môj predrečník, na tému poznať niekoho, zatelefonovať mu, zamailovať mu a tak ďalej. Voľakedy za komunistov nebol mail, ale tie telefonáty a hľadať si známych medzi nimi, samozrejme, my sme boli úplne mimo, lebo sme nikoho nepoznali, iba na 1. mája, keď tam na tribúne sme museli občas zamávať, ale my sme nemávali, len oni tam mávali. No, čiže teraz je to, som dúfal, že to bude iné, ale je to veľmi podobné. Treba hľadať známych, kamarátov, známych známych a tak ďalej a temer všade, kde niekto niečo potrebuje, zavolať niekomu, doporučiť a tak ďalej, aby si to všimli, telefonovať, mailovať. No, ja by som povedal, že iné je dať reálne doporučenie. To chodí sa vo svete, keď chcete nejaký post, keď chcete ísť na vedecké štipendium alebo neviem kde, tak vám autority dajú transparentné doporučenie, kde popíšu vašu činnosť, kto ste, čo ste, čo ste urobili, odporučia vás na tú a tú pozíciu. To je veľmi cenné a dôležité. Ja si myslím, že v tomto smere ten zákon o lobingu, ktorý tiež vypadol odtiaľto už opakovane, raz sa neschválil, druhýkrát vypadol a neviem, kedy bude, je veľmi dôležitý, práve to zlegalizovať. Keď som ja prišiel do amerického kongresu, neraz som tam bol, vždy sa ma opýtali: What can I do for you? Čo môžem pre vás urobiť, poraďte mi, čo mám robiť. Čiže tí lobisti sú na to, aby poradili, vysvetlili tým ľuďom, a toto tu zaviesť by bolo veľmi, veľmi dobré. Takže mrzí ma, že ten systém doporučovania cez známych a známych známych tu funguje. A žiaľ, bežný človek má dojem, že sa bez neho nikde nedostane. Ďakujem.
37. schôdza NR SR - 2.deň - B. popoludní
Dátum: 2014-09-10
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

62. Ďakujem pekne. V roku 1970 som bol prvýkrát v Amerike, práve tam oslavovali dvestoročnicu svojej nezávislosti, americkej ústavy a bolo to veľkolepé. Odvtedy som tam mnohokrát a už tam viac nepôjdem, nemám tam čo robiť, ale to, že ich ústava "for the people, to the people" stále platí a že prakticky ju nenovelizovali, to je veľmi dôležité a záslužné. Slovenská ústava sa pripravovala dlho pred našou samostatnosťou, mesiace nad ňou sedela komisia. Ale potom pán Mečiar prišiel za hodinu a za tri mesiace spravil novú, túto našu. Pamätám sa na 1. september, keď ešte platila federálna ústava a pán Mečiar, Gašparovič, Ftáčnik a Bajan a ďalší niesli ústavu tuná a tak ďalej a tak ďalej, no. Odvtedy sa 12-krát novelizovala, všetci vieme, že je tam veľa zádrhelov aj ich stále ešte veľa bude, pokiaľ sa nevrátime k nej ako k celku. Čo sa týka vody, skutočne začalo to na ulici, začali demonštrácie, podpisovky, tí ľudia, kupodivu, to boli celkom slušní, boli to mladí ľudia, ktorí iste vedeli, čo chcú. Tí nás vlastne upozornili aj mňa osobne, že o čo sa jedná, a po tejto diskusii naraz sa novelizovala ústava, po vzájomnom podozrievaní, či chceme predať, alebo nechceme, naraz sa povedalo, že sa novelizuje ústava, čo sa mi zdalo také troška trápne, lebo sto vecí je takých, čo by sa malo v ústave ešte novelizovať, ale tie si nevšímame, no. Čiže ja by som povedal, že isteže toto je nie zlá novela, ale ja by som k 25. novembru, možná k 25. výročiu vyslovil návrh na diskusiu celkove o našej ústave, ktorá má ešte veľa zádrhov a teraz ešte nejdeme opozícia - koalícia, dobrí - zlí a tak ďalej, ale skúsiť ju naozaj prispôsobiť všetkým kritériám, ktoré na normálnu ústavu štátu Európskej únie platia. A tá naša ústava, žiaľ, takáto ešte... (Prerušenie vystúpenia časomerom.)
36. schôdza NR SR - 11.deň - B. popoludní
Dátum: 2014-07-10
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

Ďakujem, pán podpredseda vlády, za vašu odpoveď aj za prísľub, že sa situácia v budúcnosti zlepší, že sú na to pripravené konkrétne opatrenia. Ja by som sa ešte opýtal, keď už vás tu máme, koľko je asi takých agentúr u nás, ktoré pomáhajú pri tvorbe a vybavovaní týchto europrojektov, sú nejako licencované, evidované a kontrolované? V médiách som sa dočítal, že z financií, ktoré tečú do projektov, sa temer polovica stratí cestou. No určite to je prehnané, ale aká je teda vlastne pravda? A potom s tým súvisí, či sú aj nejaké pravidlá pre výšky provízií pre agentúry, či možno tú výšku provízií priamo zapísať do projektu alebo treba tieto provízie potom rozpisovať na rôzne fiktívne práce, analýzy, právne služby, ako sa voľakedy hovorilo, rozpísať na malinovky. Ďakujem.
36. schôdza NR SR - 10.deň - B. popoludní
Dátum: 2014-07-09
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

112. Stručne. No, Martin, registrované partnerstvo málo súvisí s touto témou. Súhlasím s tým, že presadzovať treba veci v svojej komunite, ale to práve sa týka aj LGBTI problémov, je to jedno, dve percentá, nech si presadzujú svoje požiadavky v rámci svojej komunity a nech ostatným s týmito témami dajú láskavo pokoj. Pánu Viskupičovi, no, otváracie hodiny v celej Európe sú dané zákonom, v Nemecku aj ústavou, akurát postsocialistické krajiny, ktoré naraz tu zbadali, že je možný určitý blahobyt, že obchody sú plné a tak ďalej, tak sa nevedia z tohoto vymaniť, ale tie dopady na rodinu, na deti, na výchovu sú hrozné. To vidíme my všetci, že proste sa nám to vymyká, a jak to bude za jednu, dve generácie, nevieme. Výhrady vo svedomí tiež s tým menej súvisia, ale skús ako predavačka povedať, že máš výhradu svedomia a nechceš ísť predávať. Tak ťa vyhodia za hodinu a dajú tam niekoho iného. Čiže v tomto smere, zákon... (Reakcia z pléna, prerušenie vystúpenia predsedajúcou.) Jurinová, Erika, podpredsedníčka NR SR Prosím, ešte... (Ruch v sále.) Mikloško, Jozef, poslanec NR SR ...ale, ale myslím že, že... Dobre. (Ruch v sále.) Jurinová, Erika, podpredsedníčka NR SR Prosím kľud v miestnosti. Mikloško, Jozef, poslanec NR SR No, s pánom Chrenom, (reakcia z pléna) nedeľa súvisí v prvom rade s rodinou, s oddychom a deťmi, či ste veriaci alebo neveriaci. Proste treba sa venovať rodine a dať pokoj všetkým ostatným materiálnym a iným starostiam, ktoré existujú. Iste to nie je vždy možné. Proste podľa vás sloboda nemá hranice, ale sloboda naozaj má hranice. Nesmiete ňou ovplyvňovať slobodu iných ľudí a v Amerike to nepochopili a ja som bol sedemkrát v najstráženejších väzniciach, je to tam, čo sa týka počtu ľudí, najhoršie, pretože tam sloboda nemala a nemá hranice a už neskoro začína mať tie hranice. A ešte ako na informáciu, Fero stále ešte nemá televízor, kde bude dneska fotbal večer, ešte neviem, ale zavolám mu, opýtam sa ho.
36. schôdza NR SR - 9.deň - B. popoludní
Dátum: 2014-07-08
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

24. Ďakujem pekne. Mne sa zdalo naozaj, že tento zákon umožňuje vývoz vody, to tvrdili odborníci a tí ľudia, čo vonku stáli hodiny a dni a protestovali. Teda nezdá sa mi, že by boli úplne mimo. Otázka je, čo teda s týmto zákonom, ktorý prejednávame. A pripomínam, že § 4 ústavy o majetku štátu na žriedlach, vodách a tak ďalej sa tu porušuje už dlho. V súvislosti s kúpeľmi, žriedlami, minerálkami, už som to raz tu hovoril. Príkladom je taká Korytnica, kde sa privatizovala, kde sa zanedbala, všetko sa to tam vlastne poničilo a okrem čerpania minerálky Korytnice, dobrej, sa tam vlastne už nič nedeje. Ale k tomu sa nechcem vracať. Ak v ústave bude zakázaný vývoz vody, prečo nie? Som za. Ale pozrime sa teda na ústavu lepšie, nemôžme zakaždým sa naplašiť a hneď niečo tam meniť. V ´91, ´92 sa pripravovala Ústava Slovenskej republiky veľmi dlho, bol to pekný dokument. Mám ho niekde doma odložený. Potom prišiel pán Mečiar, všetko zahodil a pripravil ústavu za tri mesiace. Slávnostne ju vtedy protiústavne schválil, 1. septembra ´92, keď ešte platila federálna ústava. Nechajme to tak. A teda som za zásadne diskusiu o novej ústave, ktorá je tu, by som povedal, premakaná, všetky "deathloky" sa tam zrušia. A je tam mnoho vecí. Ja som hovoril, napríklad diskriminácia podľa veku alebo zákaz volenia ľuďom, ktorí sa deň prihlásia pred voľbami a deň po voľbách odídu a zmenia celú štruktúru, a tak ďalej. Je tam veľa vecí, skúste to povedať, to sú stovky vecí, ktoré by bolo treba nejakým spôsobom zmeniť. Takže otvorme to. A tu nejde o opozíciu, koalíciu, tu ide o to, aby sme mali lepšiu ústavu.
36. schôdza NR SR - 9.deň - A. dopoludnia
Dátum: 2014-07-08
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

37. Ja mám tri poznámky. Nie je možné vypracovať podľa tohto zákona nejaké vzorové projekty? Napríklad revitalizáciu centra miest, námestia, rekonštrukciu škôlky alebo školy, postavenie DSS-ky, športové ihriská. Občas prichádzam na to, že naozaj sa pekné budovy, pekné ihriská postavili z eurofondov, ale keď sa pýtam, vždy to bolo, celkom nový proces, vždy bolo treba rokovať, rokovať, hoci je to stále to isté na všetkých dedinách alebo mestečkách. Druhá vec je otázka provízií. No sú už regulované, koľko je percent? Sú legalizované? Často sa tie požiadavky na provízie objavia až po tom, keď je všetko schválené, naraz sa fingujú nejaké analýzy, syntézy, podprojekty a treba tomu človekovi, ktorý to sprostredkoval, alebo tej firme naraz platiť nemalé peniaze. No a problém je aj v kontrole a platení. Keď tak príde veľmi neskoro a ľudia už zaplatili zo svojho a potom nie všetko dostanú naspäť, ale to sa všeobecne vie. No a takisto je problém v tom, že sprostredkovateľské firmy dodajú potom, po schválení,všetko, svoju firmu vlastne, tá je asi najlacnejšia, ale tá to rozostavia a nechá to tak. Či proste zákon pamätá na tieto problémy, ktoré sa tuná pravidelne objavujú. Ďakujem.
36. schôdza NR SR - 7.deň - B. popoludní
Dátum: 2014-07-03
Poslanec: Mikloško, Jozef (KDH)
Druh vystúpenia: Vystúpenie v rozprave

24. Ďakujem pekne. Ďakujem za odpoveď. V podstate som s ňou spokojný. Vidím, že sa v tom niečo bude diať. Len všetci cítime, že niečo v tomto smere treba robiť. Proste mladí sú zvyknutí, že im stále niekto odhadzuje polienka z cesty. Očakávajú, že tak to bude vždy a že niekto vždy niečo vybaví, a nie oni sami si to vybavia, no. To, že sú fyzicky aj morálno-vôľovo často nepripravení, je tiež pravda. Fyzická príprava, to je šport, sústavný šport bez alkoholu, bez drog, bez fajčenia. A morálna úloha, zdatnosť, to znamená, že je nie je tu bezbrehá sloboda, že musíš občas niekoho poslúchať, že musíš mať prosociálne postoje, že nie si tu iba sám ty, ale niekto iný a tak ďalej. Samozrejme, na toto je rodina a škola prvoradá, a keď tí už či zlyhajú, alebo to nestihnú, ťažko je potom všetko hádzať na armádu, ktorá to, samozrejme, nemôže za tri-štyri mesiace stihnúť. Ale proste veľmi vás nabádam k tomu. Ja som sám prežil na vojne 760 dní, nie ľahkých, v bojových podmienkach, ale veľmi som, bolo to tvrdé, ale voľačo mi to do života dalo. Takže túto skúsenosť by mohli mať aj tí, ktorí si myslia, že proste to im netreba a že teda všetko to zvládnu vždycky metódou najmenšieho odporu, jak sa to hovorí, s modrou knižkou. Takže ďakujem a ja veľmi rád sa na tom zúčastním nejakým spôsobom, aj keď som iba desiatnik v zálohe.
36. schôdza NR SR - 6.deň - A. dopoludnia
Dátum: 2014-07-02
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

Pekne ďakujem. Ja chcem oceniť tie slušné protesty, ktoré zaznievajú aj v sále, ale ktoré vidíme aj dva-tri dni tuná pred parlamentom, kde skutočne sú veľmi slušní ľudia, mladí, zanietení. Dá sa s nimi debatovať na túto tému. Aj ja som sám podpísal tú petíciu. A proste je to naozaj kultúrne, občianske a dôrazné. A teda treba aj ich počúvať. To je prvý bodík. Druhý bodík. Som si teraz pozrel ústavu, jej článok 4, nerastné bohatstvo, jaskyne, podzemné vody, prírodné liečivé zdroje a vodné toky sú vo vlastníctve Slovenskej republiky. Čiže v tomto zmysle si myslím, že naozaj tento zákon je v rozpore s našou ústavou, s jej článkom 4. A teda určite ak by bol prijatý v takomto stave, môže byť a bude podaný ďalej na Ústavný súd. A tretia poznámka súvisí s tým, že hriechy proti tomuto zákonu, ktoré nie sú len dnešné, ale sú už, by som povedal, dosť dlhé, sú tiež skutočne naše kúpele sa dosť privatizovali. To by sa dalo ľahko pozrieť, kto čo má, čo nechal zničené a čo prípadne aj rozvíja, chvalabohu. Napríklad je taká Korytnica. Som nedávno v nej bol. V Brusne som nedávno bol. Tak je to naozaj veľmi, veľmi zanedbané. Najmä Korytnica je úplne zničená. Pár budov je tam, v ktorých bývajú bývalí zamestnanci. Minerálka je jediné, čo sa odtiaľ tankuje a rozváža. Na všetko ostatné sa tam kašle. Čiže tá privatizácia týchto vodných zdrojov tu v minulosti bola. A, bohužiaľ, aj to bolo, myslím, protiústavné. No a posledná vec je, možno aj propaganda v súvislosti s tým by mala byť väčšia, čo sa týka pitia obyčajnej pitnej vody, a nie minerálok vo všelijakých fľašiach teda pokútnych, ktoré určite nie sú zdravé. Aj to je to... (Prerušenie vystúpenia časomerom.)
36. schôdza NR SR - 5.deň - B. popoludní
Dátum: 2014-07-01
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

76. Ďakujem pekne. Ja si myslím, že tento návrh novely je veľmi dobrý a múdry. Ten reexport je naozaj problém v slovenskom zdravotníctve a zrejme asi ani nie len u nás. Ja chcem pripomenúť také štatistiky, že ty si hovoril, že lieky sa ročne predajú za jedna celá, ja mám 1,5 mld. euro, dve tretiny sú na lekársky predpis, jedna tretina z dlhov zdravotníctva. Väčšinu liekov dovážame. Tržby desiatich zahraničných firiem boli vlani 833 mil. eur a do lekární sa každoročne vracia sto ton liekov, ktoré vlastne idú viac-menej do koša. Čiže liekmi naozaj plytváme, sú masovo predpisované, vždy to niekto nakoniec zaplatí. Vlani dali firmy 43,5 milióna na propagáciu a marketing liekov. Vidíme, že televízie sú plné všelijakých reklám, bilbordy, inzeráty, a teda je to v tomto smere troška choré a skôr by som podstatne viac dal na prevenciu a nejaké peniaze z liekov by mohli ísť aj na prevenciu chorôb, na osvetu, na šport a tak ďalej, seniorov, ktorí sú na tom dosť zle. V roku 2013 boli naše náklady na zdravotníctvo 5,23 miliárd, čo je 7,3 % HDP. Polovica týchto zdrojov je platená z poisťovní, štvrtinu dáva štát a štvrtinu pacienti. Čiže napriek tomu, že poisťovniam sa darí, aj keď náklady na zdravotnú starostlivosť sa stále zvyšujú. Takže prevencia a dať na ňu tiež možno z obehu liekov. Ďakujem.
36. schôdza NR SR - 5.deň - A. dopoludnia
Dátum: 2014-07-01
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

38. Ďakujem. Samozrejme, stavebný zákon treba dodržiavať. Za to sú zodpovedné viac teda obce, VÚC-ky, ale aj ďalšie orgány, na ktoré sa treba odvolať. Teraz reagujem na pána Poliačika. Ak ho hocikto nedodržiava včetne cirkvi, treba sa ohlásiť, je veľa exemplárnych prípadov, keď skutočne si s niekým nevie nikto poradiť. Stavba bytu pána exprezidentovho syna tu na Slavíne bola typickým príbehom takýmto, všetci poslanci dostali protesty na tú tému a, samozrejme, nič sa nezmenilo. Napríklad krčmy alebo herne alebo diskotéky, nehovoriac už o verejných domoch, či ako sa to volá, tiež veľmi rušia ľudí a väčšinou si s nimi obyvatelia nepomôžu. Aj v Petržalke máme na toto viac prípadov. No a moja poznámka bola vlastne vyprovokovaná tým, tou poznámkou, že ak ten kostol vyrástol v Rači niekde; neviem, o ktorý sa jedná, asi ten na Peknej ceste; tak už neverí, že by niekto v tých okolitých domoch zostal veriaci. Tak toto je také troška nekvalifikované, mal by si si troška viac prečítať katechizmus, Martin, a, samozrejme, veriaci postoj nezávisí od toho, či vedľa neho stojí kostol alebo nestojí, je to niečo hlbšie, a teda nezávisí to od ľudských chýb a zlyhaní, aj keby sa stali v cirkvi. Takže to len také malé poučenie pre pána Martina Poliačika. Ďakujem.
36. schôdza NR SR - 3.deň - A. dopoludnia
Dátum: 2014-06-26
Poslanec: Mikloško, Jozef (KDH)
Druh vystúpenia: Vystúpenie s faktickou poznámkou

44. Ďakujem. Chcem konštatovať, že prenasledovanie kresťanov najmä v islamských krajinách je už dlhá história, a ja verím, že naši veľvyslanci cez diplomatické kanály intervenujú príslušné vlády a že aj ministerstvo v tomto smere niečo určite robí, aj keď možno to nie je vidno momentálne. Ja som tiež podpísal petíciu, medzinárodnú petíciu za oslobodenie tej Sudánky. Mám aj doklad o tom. A som šokovaný teda naozaj, že ju znova zavreli. To je neslýchané. A Slovensko by tentokrát naozaj malo aj veľmi verejne a otvorene povedať, že to sa v civilizovanom svete nerobí. Ináč v súvislosti s "prajdom", v sobotu o tretej bude pred parlamentom zraz aj pochod za rodinu v červených tričkách, takže prídite. Budú mať celkom iné trasy tieto dva pochody, takže každý si bude rozprávať svoje. A ešte to chcem povedať skrz včerajšok, včerajší rečníci majú naozaj hendikep, pretože pán minister tu nebol. Nemohol on za to. Ja som tam mal 14-minútový prejav v rozprave. V minulosti mi pán minister vždycky písomne na moje podnety odpovedal, dúfam, že to bude aj teraz. Včera tu bol aj pán premiér. V európskom výbore sa dlho debatovalo o dnešnej bruselskej schôdzi, Ukrajina, Albánsko, témy na budúcu, na naše predsedníctvo v Európskej únii, tak to sú tiež témy, ktoré sú zaujímavé, a určite sa k nim ešte aj dneska vrátime. Ďakujem veľmi pekne.